China En Vatikaan Sluit Omstrede Ooreenkoms Oor Aanstelling Van Biskoppe - Joy! Digital
China En Vatikaan Sluit Omstrede Ooreenkoms Oor Aanstelling Van Biskoppe
Die Vatikaan en China het 'n ooreenkoms bereik oor die aanstelling van biskoppe in die Asiatiese land.
Die ooreenkoms, wat met twee jaar verleng is, behels onder meer dat Chinese biskoppe deur die Chinese Patriotiese Rooms-Katolieke Vereniging aan die Vatikaan voorgelê word, wat op sy beurt die voorlegging kan veto. Dit behels ook dat die vorige biskoppe wat deur die kommunistiese land aangestel is en toe deur die pous verban is, nou aanvaar sal word, berig die Christian Post
Die ooreenkoms word deur menseregte-organisasies bevraagteken weens die beperkte godsdiensvryheid in China wat hierdeur onder nog groter druk geplaas sal word. Die tydsberekening is sleg, sê organisasies soos die International Christian Concern, want dit lyk asof die Vatikaan China se standpunt wettig. China het ongeveer tien tot twaalf miljoen Rooms-Katolieke gelowiges.
In 'n verklaring het die Vatikaan "goeie kommunikasie en samewerking tussen die partye" beklemtoon en vir "openlike en opbouende dialoog gevra wat in die belang van die kerk en die welstand van die Chinese volk" sal wees.
Die spanning tussen die Chinese regering en die Vatikaan duur al dekades lank. Waar die Rooms-Katolieke Kerk daarop aandring dat biskoppe deur die pous aangestel word, weier die Chinese kerk en beskou dit as buitelandse inmenging.
Ná die vorige ooreenkoms tussen die Vatikaan en China in 2018, het die regering priesters gedwing om 'n dokument te onderteken waarin verklaar word dat hulle aan die "onafhanklike kerk" behoort. Hiermee het hulle verklaar dat hulle geen bande met buitelanders het nie. Hulle sou ook nie godsdiensonderrig aan mense onder die ouderdom van 18 verskaf nie. Die ondertekende dokument het aktiwiteite binne die kerk ingeperk.